b'\n_START_ARTICLE_\nRamon Tremosa i Balcells\n_START_SECTION_\nBiografia\n_START_PARAGRAPH_\nRamon Tremosa va n\xc3\xa0ixer el 30 de juny de 1965 a Barcelona al si d\'una fam\xc3\xadlia origin\xc3\xa0ria de l\'oest de Catalunya (la Ribagor\xc3\xa7a i el Pla d\'Urgell). Fins a l\'edat de 15 anys visqu\xc3\xa9 a Sant Boi de Llobregat, on va estudiar als Salesians abans de traslladar-se al barri de Gr\xc3\xa0cia. All\xc3\xa0 prossegu\xc3\xad els seus estudis La Salle._NEWLINE_Llicenciat en Ci\xc3\xa8ncies Econ\xc3\xb2miques per la Universitat de Barcelona l\'any 1992, posteriorment hi va col\xc2\xb7laborar amb la instituci\xc3\xb3 com a professor associat de Teoria econ\xc3\xb2mica, i l\'any 1999 es va doctorar amb una tesi referida a l\'impacte de la pol\xc3\xadtica monet\xc3\xa0ria sobre els resultats empresarials en la manufactura catalana (1983-1995). L\'any 1999 tamb\xc3\xa9 va realitzar un M\xc3\xa0ster en An\xc3\xa0lisi Econ\xc3\xb2mica Aplicada a la Universitat Pompeu Fabra. Des de l\'any 2002 \xc3\xa9s professor titular del departament de Teoria Econ\xc3\xb2mica de la Universitat de Barcelona._NEWLINE_Militants de Converg\xc3\xa8ncia Democr\xc3\xa0tica de Catalunya des de 1985, el 2002 abandon\xc3\xa0 el partit per discrep\xc3\xa0ncies amb el pacte amb el Partit Popular. Tamb\xc3\xa9 encap\xc3\xa7al\xc3\xa0 una plataforma d\'economistes en contra contra l\'Estatut d\'Autonomia de Catalunya de 2006._NEWLINE_Ramon Tremosa va ser el cap de llista de Converg\xc3\xa8ncia i Uni\xc3\xb3 (CiU) com a independent a les eleccions al Parlament Europeu 2009, on va resultar elegit com a diputat. En el seu llibre El sobiranisme necessari exposa la seva visi\xc3\xb3 de com ha d\'actuar el catalanisme a la UE: \xc2\xabtocant de peus a terra, aprofitant l\'impuls de les noves din\xc3\xa0miques econ\xc3\xb2miques i fugint de tota marginalitat\xc2\xbb. Entre 2009 i 2014 va ser membre de les Comissions d\'Economia i Transports al Parlament Europeu i va ser el diputat ponent de la nova supervisi\xc3\xb3 financera europea (2010), de l\'informe del Banc Central Europeu (2011) i de l\xe2\x80\x99informe sobre Compet\xc3\xa8ncia (2012); tamb\xc3\xa9 va participar en els debats sobre el corredor mediterrani, com ara el de la directiva "European Single Railway Area" i va seguir activament els debats sobre la reforma de la Pol\xc3\xadtica Agr\xc3\xa0ria Comuna. Va ser re-elegit diputat les eleccions al Parlament Europeu de 2014. Des de llavors \xc3\xa9s membre de les Comissions d\'economia i de Comer\xc3\xa7 Internacional, a m\xc3\xa9s de ser membre de les delegacions dels Estats Units i d\'Israel._NEWLINE_Amb l\'eurodiputat d\'ICV Ra\xc3\xbcl Romeva, Tremosa ha sigut un dels eurodiputats m\xc3\xa9s compromesos amb la defensa del catal\xc3\xa0 i de Catalunya davant la Uni\xc3\xb3 Europea, destacant-se tots dos en el proc\xc3\xa9s de preparaci\xc3\xb3 de les mentalitats europees a una eventual independ\xc3\xa8ncia catalana.'